9 Go tlhotlheletsega go thusa batho semoyeng. Pego e e mo go Mareko 6:30-34 e bontsha selo sa konokono se se neng sa tlhotlheletsa Jesu go bontsha go tlhomoga pelo. Akanya ka tiragalo eno mo mogopolong wa gago. Baaposetoloi ba ne ba itumetse ka gonne ba ne ba sa tswa go wetsa loeto lo loleele lwa go rera. Ba ne ba boela kwa go Jesu mme ba mmegela ka matlhagatlhaga dilo tsotlhe tse ba di boneng le tse ba di utlwileng. Le fa go ntse jalo, boidiidi jo bogolo jwa batho bo ne jwa kokoanela Jesu le barutwa ba gagwe mo ba neng ba se na nako ya go ja. E re ka Jesu a ne a le kelotlhoko ka metlha, o ne a lemoga gore baaposetoloi ba gagwe ba ne ba lapile. O ne a ba raya a re: “Tlang, lona ka bolona, re yeng kwa thoko mo lefelong le le se nang batho mme lo ikhutse go sekae.” Ba ne ba tsena mo mokorong mme ba tsamaela kwa karolong e e kwa bokone ya Lewatle la Galalea go ya kwa lefelong le le sisibetseng. Le fa go ntse jalo, boidiidi joo bo ne jwa ba bona fa ba tsamaya. Ba bangwe le bone ba ne ba utlwela ka gone. Batho bano botlhe ba ne ba taboga ba iphaphathile ka lobopo lo lo kafa bokone mme ba goroga pele ga mokoro!